
VREMENSKE RAZMERE TER RAST IN RAZVOJ HMELJA (M. Rak Cizej)
Glede na dolgoletno povprečje je bil letošnji april izredno hladen, kar je imelo posledico tudi na rast hmelja, ki je v tem trenutku odvisno od lokacij, sorte, časa rezi, ipd. V povprečju je hmelj v fazi od 3 do 5 pravih listov (BBCH 13-15). V teh dneh se je pričelo z navijanjem hmelja. V naslednjem tednu ponovno pričakujemo hladnejše in nestanovitno obdobje, ki bo imelo vpliv na rast in razvoj hmelja, posledično pa tudi na bolezni in škodljivce.
PRIMARNA OKUŽBA HMELJEVE PERONOSPORE (M. Rak Cizej)
V večini hmeljišč, na vseh sortah hmelja, tudi na manj občutljivih, opažamo prisotnost kuštravih poganjkov v nasadih. Preverite, če je prag 3 % kuštravih poganjkov presežen, nakar ustrezno ukrepajte. Glede na počasnejšo rast in razvoj hmelja ter ugodnimi vremenskimi razmerami za razvoj peronospore, vas opozarjamo, da hmelj ustrezno zaščitite. V kolikor nameravate uporabiti fungicid Profiler, ga morate nemudoma uporabiti in sicer je njegova uporaba v fazi razvoja hmelja po BBCH 13-15. Prav tako je v tem času še čas za uporabo fungicida Fonganil gold. Naj vas ponovno opozorimo, da je uporaba fungicida Fonganil gold mogoča še samo v letošnjem letu.
V kolikor v hmeljiščih za zatiranje primarne okužbe hmeljeve peronospore ne boste uporabili zgoraj omenjenih pripravkov, vam takoj po navijanju hmelja, priporočamo foliarno uporabo fungicida Aliette flash v 0,25 % konc., katerega ponovno uporabite po 7 do 10 dneh. Po prvem navijanju hmelja je priporočana poraba vode cca. 300 l/ha. 
Podrobnejša navodila glede pripravkov in njihovih odmerkov za zatiranje primarne okužbe hmeljeve peronospore najdete v prejšnji - 3. št. Hmeljarskih informacij.
HMELJEV BOLHAČ (M. Rak Cizej)
Prejšnji teden, pred 1. majem, so se številčenje pojavili hrošči hmeljevega bolhača. V tem tednu so predvsem aktivni na prvoletnih nasadih hmelja, ki ta trenutek še nimajo veliko listne mase. Posledično vsaka poškodba lista zmanjša asimilacijsko sposobnost rastline. Rast hmelja je letos malo upočasnjena, zato pri prvoletnikih uporabite t.i. biostimulante/gnojila, ki pospešujejo rast in razvoj rastlin, kot so npr. Algo-Plasmin, Coralite KR+, Fructol, ipd., ki delno tudi zavirajo prehranjevanje hmeljevega bolhača na listih hmelja.
V primeru, da je populacija hmeljevega bolhača velika, lahko posežete po kontaktnem insekticidu Karate Zeon 5 CS (a.s. lambda-cihalotrin), katerega uporabite v 0,01 % konc. (10 ml/100 litrov vode).
Hmeljeva listna uš (M. Rak Cizej)
Letos zaradi hladnega obdobja še nismo našli krilate oblike hmeljeve listne uši na hmelju, ki pa jo pričakujemo v naslednjih dneh.
Sprememba postopka naročila za certificiran sadilni material hmelja – certificirane sadike hmelja (M. Oset Luskar)
Ena izmed dejavnosti IHPS, ki je vzdrževalec slovenskih sort hmelja in dobavitelj certificiranih sadik hmelja, je pridelava certificiranega sadilnega materiala hmelja – certificiranih sadik. Tako sprejemamo naročila za sadike hmelja za sezono razmnoževanja sadik v letu 2023 (sajenje pomlad 2024).
Pridelava certificiranih sadik hmelja temelji na osnovi predhodnih naročil, sistem za naročanja sadik hmelja na IHPS pa je spremenjen: 

Naročilo izvedete preko spletnega obrazca (nujna je izpolnitev vseh vsebin označeno z zvezdico). V primeru zapolnitve kapacitet že vrsto let velja, da ima datumsko prej oddano naročilo prednost.
Vezano na sortno strukturo v slovenskih hmeljiščih in glede na to, da nimamo oziroma ne prejmemo relevantnih informacij o sortni politiki s strani akterjev v panogi, je IHPS določil, da za obseg baze osnovnih matični rastlin, ki so namenjene razmnoževanju, izhajamo iz deleža posameznih sort hmelja v sortni strukturi v slovenskih hmeljiščih. To pomeni, da za sorte, ki so zastopane v večjem deležu – najmanj 10 % in več v pridelavi, ohranjamo bazo matičnih rastlin za zagotovitev sadilnega materiala - sadik za 8- do 10-odstotno raven letne obnove glede na obseg sorte ( št posajenih. ha) v pridelavi. To so sorte Aurora, Celeia, Bobek, Savinjski golding, Syrian Wolf in Styrian gold. 
[bookmark: _Hlk129927645]Za druge sorte v pridelavi Styrian Eureka, Dana, Cerera, Styrian Cardinal, Styrian Eagle, Styrian Kolibri, Styrian Dragon in Styrian Fox, za katere se v zadnjih letih ne izkazuje večji interes, pa imamo za sezono razmnoževanja 2023 omejeno število matičnih rastlin, in sicer v obsegu, ki zagotavlja število sadik za približno 1 ha na letni ravni. Za navedene sorte bo v prihodnji sezoni v baza matičnih rastlin povečana, tako bo v primeru zanimanja/potreb možna večja realizacija pridelave sadik. 
Na IHPS bomo s fitosanitarnimi in drugimi tehnološkimi ukrepi ter drugimi aktivnostmi, ki so zahtevane glede na zakonodajo, kot so testiranje matičnih rastlin pred razmnoževanjem in tudi vsa dodatna laboratorijska preverjanja na škodljive organizme, še naprej zagotavljali certificiran sadilni material za panogo hmeljarstva. 
Dodatno obvestilo: Za sorto Styrian gold so kapacitete na osnovi predhodnih naročil za sezono razmnoževanja 2023 zapolnjene. 
Kakšna je prednost certificiranih sadik hmelja?
· do 20 % višji pridelki in višje vsebnosti alfa-kislin,
· brez škodljivih virusov, viroidov in talnih gliv,
· višja toleranca rastlin na ekstremne vremenske pogoje,
· sortna pristnost,
· certifikat kakovosti.

